Date: 1502
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynen fruntliken grote stedes tovorne. Ersamen besunderlike gude frunde, her borgermester und radmanne der stat Revele. Ik hebbe jwen breff vol vorstaen umme de schepe und gut, jwe medeborger genomen hebben van der kronen van Sweden undersaten und buren in deme vergangen her[ve]ste, so dat geschen scholde wesen in ene mysgripinge, und gy willen den buren 10 last soltes und 10 marc geldes wedergeven, op dat alle schade und tosprake schal gescheden sin, und gy kunden dar nicht so scharp over richten, als it wer myt vorsate der roverye gescheen. Ersame gude frunde, ik hebbe jwer ersamheit so vaken darumme in fruntschop geschreven und recht bogert, dat nauwe eyn ander gedaen hadde. Nu set[t]e gy my solke stucke vore, als ik et nicht anders ene wuste, dat it in ene mysgripinge gescheen were und dat se nicht mer ene nemen dan 10 last soltes und 10 marc geldes. So dunket it my wol raet wesen, dat gy sodaene sake nicht al to licht ene holde, dar wert doch wol umme gesproken, ok hebbe ik de sake hir to al in fruntschop mit jw verwolget; hadde ik sulke sake en ander wegen boklaget, my hadde wol beter recht gescheen. Ok hebbe ik der hovetlude und der gantzen partien ere bref und hantschrift, dat sodaen overwalt und homot myt vrigen willen oppe ere recht und unrecht gedaen hebben, darumme en holde ik dat vor nene mysgripinge. Hadde dat ok in mysgripinge gewest, so moc[h]te jwe ersamheit lange den buren er gut weddergegeven hebben; se hebben so vaken d[a]rumme to Revele gevaren op grote teringe und kost, und ere neringe darumme versumet und hebben dar nicht anders gekregen, man drow und hatsche worde op eren groten schaden. Ok was dar mer dan 10 last soltes edder 10 marc [g]eldes, so nemen hir 6 schepe myt solte und so vele last roggen, darto hennep … ketele und ander ware, de my lancksam is to schrivende. Darumme is [myn fruntlike beg]er, dat gy et so kleyn willen reken, mynder dan et is oppe sodaen homot und overwalt der kronen van Sweden gescheen (is), ok bekummert jwe ersamheit sich dar gansche seer inne, dat gy nene bate af en hebben, und is doch lickwol gescheen ut jwer stat und wedder jn jwe stat. Darumme ene sta gy dar nicht [wo]l ynne, wan it darto komen schal; ok schuet der cronen van Sweden dageliken y[o] mer homoet ut jwer stat, so dat dussen Wiborgeschen borgeren und dem menen manne g[an]sch seer hyr klaget, wo se voren ere gut to jwen besten na der olden wyse, wat se van dar wedder hebben scholen, konen se nicht myt gelde opwegen, und darto scholen se et mit duren eden kopen. Dat gy willen sodane dinck vornemen, dunket my nycht bestendich wesen, wo billick dat ok is, kan jwe ersamheit ok wol merken. Ok ene was numment, de jw verboet to kopslagende war jw lustede, do de Sweden veyde hadden myt den Russen. Wyl gy recht und relicheit hebben, so mot jwe ersamheit desgeliken wedderdoen eder dat wert in dergeliken en ander tiit wol bodacht. Darumm[e] dunket et my wol raet wesen, dat gy sodaen dinck bestaen leten eder dar wert wol ander raet to gevunden. Ersamen leve frunde, op dat neen schade eder verderf scho[l] scheen, so boger ik noch in fruntschop recht und dat den(!) buren dat ere al to male we[d]derkrigen, dat mynste myt dem mesten, und eren schaden opgerichtet na jw[e]r stats recht, nu men de sake in myner hant is; kompt de sake my van der han[t] und to em andern, so bevruchte ik, dat gy der mer umme bekummert werden. Hir[in]ne weset vordacht, als jw dar sulvest macht ane licht, ik ene boger nenes g[u]den mans schade und besunder nicht anders myt jwer ersamheit, dan leve und fruntschop. Hir op bogerende jwen fruntliker antwort, jwer ersamheit Gode bev[o]len unde lange gesunt. Myt der hast geschreven op Wiborch des mandages na visitacione [Mari]a etc. Erik Turssen [ri]dder. Adress: Den ersamen heren borgermester(!) und ratmannen der stat Revele, synen besunderen guden frunden, gans fruntliken geschreven etc.